**Curcile**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Nişte curci îmbătrânite,

Gârbovite şi zburlite,

Sta sub şură tremurând,

Şi, privind cu pizmuire

A porumbilor iubire,

Ziceau toate-aşa, pe rând:

„Elei, soro! Elei, frate!

Aşa păsări desfrânate

Mai văzut-aţi încă voi?

Ian priviţi, o! surioare!

Cum se drăgostesc la soare,

Făr-a le păsa de noi!

Nu le-i frică

De nimica

N-au ruşine nicidecum!

Au nu ştiu c-a nostru nume

Onorat de toţi e-n lume,

Că drept pilde noi acum…”

„Voi acum sunteţi bătrâne,”

Le răspunse-atunci un câne

„Voi acum sunteţi zbârcite,

Gârbovite şi zburlite,

Voi, de ciudă, voi, de ură,

Staţi cobind acum sub şură,

Clevetind cu pizmuire

A porumbilor iubire,

Căci de mult v-aţi trăit traiul,

V-aţi mâncat de mult mălaiul,

Şi-acum toate la un loc

Nu plătiţi nici de-un potroc!”